*Melléklet a 80/2022. sz. Képv. test. határozathoz*

A

**Petőfi Szülőház és Emlékmúzeum beszámolója**

a 2022. szeptember 21-i

képviselő-testületi ülésre

Készítette:

Dr. Filus Erika

igazgató

**Tartalom**

1. A Petőfi Szülőház és Emlékmúzeum rövid bemutatása

2. A múzeum szakmai feladatai

3. A 2021. szeptember óta megvalósult programok, rendezvények

3.1. Részvétel országos rendezvényeken

3.2. Online továbbképzések

3.3. Médiamegjelenés

 3.3.1. Nyomtatott sajtó

 3.3.2. Online sajtó

 3.3.3. Televíziós felvételek

 3.3.4. Rádiófelvételek

4. Folyamatban lévő és megvalósult pályázatok

5. A múzeum jövőbeni tervei

**1. A Petőfi Szülőház és Emlékmúzeum rövid bemutatása**

 Az intézmény-együttes alapját képező Petőfi Sándor szülőház Kiskőrös legféltettebb kulturális értéke. Az 1780 körül épült deszkaoromzatos, háromosztatú, nádfedeles népi műemlék az országos kulturális turizmus kiemelt úticélja, Magyarország legelső irodalmi emlékháza, ami híres ember szülőházaként elsőnek kapta meg a **Történelmi emlékhely** kitüntető címet. A Petőfi Műfordítói Szoborpark a világon egyedülálló módon gyűjti egybe és mutatja be a költő külföldi fordítóit. A Kincseskamrákban – képzőművészeti és néprajzi látványtárak – az ország legnagyobb, Petőfi témájú kortárs képzőművészeti gyűjtemény, valamint a Kiskőröst újraalapító szlovákság tárgyi világa látható. Utóbbi a Szlovák Tájház gazdag kiállításából is megismerhető. Az emlékmúzeum az időszaki kiállításoknak és előadásoknak helyet adó galériával jelenleg felújítás alatt áll.

Az intézmény tematikus múzeum, gyűjteménye irodalom- és kultusztörténeti, könyvészeti, képzőművészeti és néprajzi anyagból tevődik össze.

 A Petőfi Szülőház és Emlékmúzeum rendezvényei a költő életútjához kapcsolódó események megünneplése, illetve megemlékezése köré szerveződnek, de fontos Petőfi Sándor irodalmi hagyatékának és életművének megismertetésére, a Kiskőrösön élő szlovák nemzetiség tárgyi kultúrájának tovább hagyományozása, valamint a kortárs képzőművészet és Petőfi mint téma összekapcsolására.

Intézményünk állandó résztvevője az olyan országos programoknak, mint a Múzeumok Éjszakája, Múzeumok Majálisa, Tájházak Napja, Közösségek Hete. Tapasztalat szerint egyre népszerűbbek a múzeumpedagógiai foglalkozások és a nyári napközis táborok.

 Múzeumunk aktív kultúraszervező feladatot lát el Kiskőrösön, számos városi rendezvény résztvevője, állandó helyszíne. A programok lebonyolításában együttműködünk a helyi oktatási és kulturális intézményekkel, civil szervezetekkel, hagyományőrző csoportokkal. Szoros kapcsolatban állunk a Petőfi Irodalmi Múzeummal és a Szabadtéri Néprajzi Múzeummal; szakmai segítséget a Magyar Irodalmi Emlékházak Egyesülete, a Magyarországi Tájházak Szövetsége, valamint a Magyar Vidéki Múzeumok Szövetsége nyújt.

**2. A múzeum szakmai feladatai**

 A múzeum feladata nem csupán a gyűjteményi anyag gyarapításából, feldolgozásából, raktározásából és bemutatásából áll, illetve jóval több, mint a kiállítások puszta bemutatása. Jelenünk megváltozott látogatói igényeihez igazodva egyre nagyobb hangsúlyt kell fektetnünk a fiatal generáció élményszerű ismeretszerzésére, múzeumpedagógiai foglalkozásokra, táborok és hagyományőrző rendezvények tartására. Fontos, hogy a múzeum közösségi térként bárki számára elérhető legyen, és a helyi nemzetiség identitásápolási törekvéseiből is aktív részt vállaljon. A nonformális és informális tanulás, valamint a kultúra közvetítése és átadása szintén fontos feladat.

**3. A 2022. szeptember óta megvalósult programok, rendezvények**

Megemlékezés az aradi vértanúk halálának napjáról (2021. október 6.)

Október 6-án a hagyományos módon, bár kisebb létszámmal emlékeztünk meg az aradi vértanúk halálának 171. évfordulójáról.

 A megemlékezés a hagyományoknak megfelelően a **KSZC Kiskőrösi Wattay Technikum diákjai** emlékműsorával kezdődött. Felkészítő tanárok: **Májer-Gubán Dóra Rita** és **Kardos Bence** voltak. Az ünnepi beszédet **Prof. dr. Hermann Róbert** történész tartotta. A virágok és mécsesek elhelyezése után a néprajzi látványtárban **Dr. Németh Balázs** történész és **Prof. dr. Hermann Róbert** történész mutatták be A szabadságharc kézi lőfegyverei 1848–1849 című kötetet, Dr. Németh Balázs interaktív fegyverbemutatót tartott.

Petőfi-szilveszter (2021. december 31.)

 A pandémia miatt nem volt lehetséges, hogy a szokásos módon rendezzük meg a múzeum kiemelt rendezvényét, a Petőfi-szilvesztert. A megemlékezés kora délután vette kezdetét a szülőház előtt, ahol a Petőfit megszemélyesítő **Bánföldi Szilárd** szavalata után **Domonyi László** polgármester, és **Hajagos Csaba**, aPetőfi 200 Bács-Kiskun Megyei Emlékév szakmai referense mondott ünnepi beszédet. A koszorúzás után a **Szilveszter Társulat** versszínházi előadása következett **Supka Éva összeállításában. A vendégeket** Deák-kuglóf, pogácsa, kávélikőr és forralt bor várta, és sor került a Petőfi-torta ünnepélyes felvágására is. Nem maradt el az évzáró áldás és Petőfi Sándor keresztelési anyakönyvi bejegyzésének megtekintése **Kecskeméti Pál** evangélikus igazgatólelkész jóvoltából.

Petőfi-kötetek eljuttatása az egyévesek részére (január hónap)

 2002 óta az egyik legszebb polgármesteri serleges fogadalom alapján ezek a szerencsés gyermekek Petőfi Sándor összes költeményei című kötetet kapnak Kiskőrös Várostól ajándékba. Ez óriási vállalás, a kultuszápolás egyik kiemelkedő mozzanata. A múzeum munkatársai január hónapban eljuttatták a kisgyermek számára a névre szóló, sorszámozott, emléklappal ellátott versesköteteket.

Az EGYMI témahetéhez kapcsolódó kiállítás zsűrizése januárban.

A Magyar Kultúra Napja (2022. január 22.)

 A Magyar Kultúra Napját a Petőfi Sándor Művelődési Központtal, a Petőfi Sándor Városi Könyvtárral és a SZÓ-LA-M Alapfokú Művészeti Iskolával közösen szerveztük. A három napos program utolsó napján versszínházi előadásra vártuk az érdeklődőket Vörösmarty Mihály életéről, munkásságáról **„Mi dolgunk a világon?”** címmel. Az előadók neves művészek, irodalmárok voltak, **Tallián Mariann** és **Lázár Balázs** színművészek, **Csörsz Rumen István** irodalomtörténész, régizenész.

Aki nem lép egyszerre (2022. március 7-9.)

 A márciusi eseményekre való ráhangolásként a múzeum munkatársai Kiskőrös szinte összes óvodás csoportjának tartottak három napon keresztül tematikus foglalkozásokat a János Vitéz Látogatóközpontban, ami erre az alaklomra ünnepi díszbe öltözött.

A Petőfi Emlékév kiskőrösi megnyitója (2022. március 14-15)

 Kiskőrös mint Petőfi szülővárosa márciusi ünnepségsorozattal nyitotta meg a kiskőrösi emlékévet. A kétnapos rendezvényen számos olyan program volt, amely maradandó, igazi közösségi élménnyé tette az ünneplést.

Az országos sajtótájékoztatón a múzeum igazgatójaként beszámoltam azokról a megvalósítandó és tervezett programokról, tervekről, lehetőségekről, amelyek az emlékévben nagyobb részt a múzeumra hárulnak. A Petőfi Sándor Művelődési Központban időszaki tárlat nyílt a múzeum képzőművészeti gyűjteményéből, lehetőség volt korhű ruhákba beöltözni, a szülőház udvarán Petőfi-versek szóltak megszakítás nélkül, sor került egy versmondó flashmobra Dr. Fűzfa Balázs irodalomtörténész vezetésével.

A többi programelemet nem a múzeum szervezte. A hétvégi programról több, mint ötven sajtómegjelenés történt.

Magyar Kultúra Magazin közönségtalálkozó (2022. március 23.)

 A Petőfi Irodalmi Múzeum folyóirata, a Magyar Kultúra Magazin megtisztelte a múzeumot azzal, hogy a tematikus, márciusi, huszárok köré szerveződő lapszámában bemutatta a János Vitéz Látogatóközpontot, és helyet adhattunk a közönségtalálkozünak és lapbemutatónak.

Délelőtt 4 osztály érkezett a KEVI Petőfi Sándor Általános Iskolából, majd délután 17 órakor a felnőttek számára volt könyvbemutató, felolvasás.

Mindkét rendezvényen jelen volt a folyóirat főszerkesztője, Bonczidai Éva, főszerkesztő-helyettese, Döme Barbara és Wellmann Imre, József Attila-díjas költő.

KEVI művészeti hét (2022. április 8.)

 A KEVI általános iskolája és gimnáziuma minden évben a múzeumban tartja a szavalóversenyét, illetve a képzőművészeti versenyére beérkezett alkotások kiállítását. Mivel a múzeum épülete felújítás alatt állt, a János Vitéz Látogatóközpontban nyílt a tárlat, ott került sor a szavalóversenyre és az eredményhirdetésre. A versenyeken zsűritagként vettem részt.

Költészet Napja (2022. április 11.)

 A Költészet Napja alkalmából Tóth Péter Lóránt versvándor tanár tartott 3 általános iskolai osztálynak előadást József Attiláról Vasútál(l)omás, majd a Petőfi Sándor Művelődési Központban Radnóti Miklósról Lélek vagyok, élni szeretnék címmel.

 9 órától 22 óráig egész napos versmaratont szerveztünk Petőfi Sándor, József Attila és az évfordulós Nemes Nagy Ágnes műveiből a János Vitéz Látogatóközpontban.

Petőfi200 kortárs képzőművészeti pályázat zsűrizése (2022. április 12.)

 Az Országos Petőfi Sándor Társaság, Kiskőrös Város Önkormányzata és a Petőfi Szülőház és Emlékmúzeum 2021-ben országos képzőművészeti pályázatot írt ki Petőfi200 címmel. Az erre beérkezett alkotásokat a János Vitéz Látogatóközpontban zsűrizte Dr. Feledy Balázs művészettörténész, művészeti író, Aknay János, a Magyar Alkotóművészek Országos Egyesülete elnöke, Kossuth- és Magyar Örökség díjas festőművész, valamint Millisits Máté művészettörténész.

 A bezsűrizett alkotásokból 2022 szilveszterén nyílik tárlat az emlékmúzeum galériáján.

Országos Facebook kampány a Kiskőrösi Szlovák Lakodalmas rendezvényre (2022. ápr. 13 – 20.)

 A Városalapítók Napján szervezett hagyományőrző lakodalmas rendezvényre elindítottunk egy külön Facebook oldalt, amire naponta kétszer került föl tartalom a korabeli kiskőrösi lakodalmakhoz kapcsolódóan, illetve a Csata Ede által készített videókat is közzétettük. Mind a fotók, mind a videók több száz, nem egy esetben ezres nagyságrendű megtekintést hoztak, és határainkon túlra is eljuttatták a rendezvény hírét. A lakodalmas után szintén kerültek föl művészi igénnyel készített fotók Csatai Edétől.

Tájházak Napja (2022. április 23.)

 A Szlovák Tájház idén is csatlakozott az országos rendezvénysorozathoz. A Szűcsi Óvodások szlovák nyelvű játékfűzése után kemencés ételek (hólabda, heróka, krumplis pogácsa, kenyérlángos) készült, a jelenlévők népi játékokkal játszhattak, kiskőrösi leányfejdíszt készíthettek és díszíthettek, szlovák hímzésmintákat színezhettek és tervezhettek, szlovák dalokat tanulhattak. De volt nyuszisimogató, játékos verseny, óránként szakmai tárlatvezetés a felújított tájház épületében.

Petőfi és a bor (2022. április 30.)

 A Szarvas Fogadóban szerveztük közösen az István Borházzal a rendezvényt. Kováts Gábor szavalata és Domonyi László polgármester köszöntője után Dr. Tarján Balázs címzetes egyetemi tanár előadását hallgathattuk meg Petőfiről és a bor kapcsolatáról a versein keresztül, majd az előadóval Supka Éva moderátor beszélgetett borról, kultúráról, borkultúráról. Csörsz Rumen István irodalomtörténész, régizenész megzenésített Petőfi-bordalokat adott elő, majd átadták a XXVI. Kadarka Nemzetközi Nagydíj okleveleit, díjait. Az est kadarka kóstolóval zárult.

Közös szalaghajtogatás (2022. május 5.)

 A Szlovák lakodalmas rendezvény előkészítő munkálatait is igyekeztünk igazi közösségi élménnyé tenni. A sátor krepp-papír díszítését a Petőfi Sándor Művelődési Központtal, a Kiskőrösi Szlovák Nemzetiségi Önkormányzat tagjaival, a Szivárvány Szlovák Táncegyüttes táncosaival és számos résztvevővel közösen készítettük el szlovák nyelvű nótázás kíséretében. A jó hangulatú estén csaknem 50-en dolgoztunk azért, hogy a rendezvénysátor díszítéséhez szükséges szalagokat meghajtogassuk.

Emlékhelyek Napja (2022. május 14.)

 A Nemzeti és Történelmi Emlékhelyek Napjához a Petőfi szülőház mint történelmi emlékhely tematikus tárlatvezetésekkel csatlakozott.

Szlovák lakodalmas, Városalapítók Napja (2022. május 21.)

 A Városalapítók Napjára egy látványos, az 1930-as éveket idéző, hagyományőrző lakodalmassal készültünk. A pályázati forrásból megvalósuló rendezvény szakmai vezetőjeként koordináltam az eseményeket, résztvevőket. A lakodalmasban közel 100 kiskőrösi viseletbe öltözött részvevő mutatta be a csaknem száz évvel ezelőtti szokásrendet. A múzeum munkatársai és számos résztvevő mellett a Szivárvány Szlovák Táncegyüttes, a Szalkszentmártoni Néptánc Egyesület, a Kiskőrösi Szlovák Népdalkör, valamint a Kiskőrös Város Önkormányzata tagjai öltöttel viseletet.

 Hetekkel korábban elindult egy Facebook kampány, több kisfilm is készült Csatai Ede jóvoltából, amelyek soha nem látott, több ezres megtekintést értek el. A rendezvény híre eljutott az Tájházszövetséghez, a Néprajzi Múzeumhoz, az országos szlovák szervezetekhez, a Szlovákiai hagyományőrző csoportokhoz.

Múzeumok éjszakája (2022. június 25.)

 A Múzeumok Éjszakáját idén is az Úttörténeti Múzeummal közösen szerveztük. A Tájház és az úttörténeti között hengerjárat közlekedett. Az idén a gyógy- és fűszernövények jótékony hatásai kerültek fókuszba. A tájházban gyógynövényes szappanokat éehetett készíteni, a kemencében és a szín alatt kenyérlángos, hólabda és heróka készült a szlovák asszonyaink segítségével. Donáth Attila és Donáthné Belák Katalin interaktív előadást tartott a növények hagyományos felhasználásáról, bemutatták a tájházban is fellelhető gyógy- és fűszernövényeket. A tájházi program zárása Pálinkás Szilvia, Genomba zárt örökség – Javasasszony ükanyám igaz története című kötetének bemutatója volt, ami soha nem látott, közel 200 főt vonzott a rendezvényre. A tájházban hozzávetőleg 350 vendég fordult meg a nap folyamán.

Részvétel és koszorúzás Fehéregyházán Petőfi Sándor halálának 173. évfordulóján (2022. július 29-31.)

Pohankovics András képviselővel és Rajosné Lapid Eszterrel, az OPST tagjával részt vettünk az erdélyi Fehéregyházán tartott Petőfi-megemlékezésen.

A Segesvár szomszédságában lévő Fehéregyházán látták utoljára élve Petőfi Sándort 1849. július 31-én. A költő halálára való megemlékezés helyszíne évtizedek óta a hangulatos múzeumkert a turulmadaras emlékművel. Az ott élő maroknyi magyarság számára a halálévforduló azonban jóval többet jelent, mint megemlékezést. Fehéregyháza nem csak azért jelentős, mert Petőfi életének utolsó állomása, hanem mert a rendezvény az erdélyi magyarság megmaradásának, anyanyelvének kifejezése, a magyarsághoz való tartozás kinyilvánítása.

 A kiskőrösi küldöttség felkereste és koszorút helyezett el az *Ispán-kútnál* és a székelykeresztúri *Gyárfás kúriánál*, ahol Petőfi az utolsó estéjét töltötte. A kúria udvarán lévő *Petőfi körtefája* évtizedek óta zarándokhely, a márványtáblán Kányádi Sándor rövid verse olvasható. A több száz éves, haldokló körtefa helyére újat ültettek a hatvanas években, amit beoltottak az öreg fáról. Az eredeti fa mára kiszáradt, utódja azonban él és termést hoz. Kevesen tudják, hogy ebből a fából van a Petőfi szülőház udvarán egy nagy becsben tartott csemete. Felkerestük *Petőfi legendai sírját*, *Kányádi Sándor szülőházát* és *sírját*, és a *segesvári Petőfi-szobrot.*

Megemlékezés Petőfi Sándor halálának 173., és az első köztéri Petőfi-szobor 160. évfordulóján (2022. augusztus 2.)

Kiskőrös Város Önkormányzata és a Petőfi Szülőház és Emlékmúzeum kiemelt rendezvénye a Petőfi Sándor haláláról való megemlékezés július 31-én. Idén rendhagyó módon augusztus 2-án tartottuk a megemlékezést, hiszen 160 évvel ezelőtt azon a napon avatták föl a világ első köztéri Petőfi-szobrát. A programot hagyományosan a szülőház kertjében, és a szülőház előtti téren rendeztük meg. A megemlékezés Supka Éva szavalatával vette kezdetét, majd Domonyi László polgármester Úr mondott beszédet. Turán István helytörténész beszélt a szoborállítás hátteréről és jelentőségéről, a koszorúzás után Heinczinger Miklós ’Mika’, a Misztrál Együttes alapító tagja varázsolta el a közönséget a szülőház előtt kevésbé ismert hangszereken előadott énekelt versekkel.

Szlovák nemzetiségi tábor a Szlovák tájházban (2022. aug. 8-12.)

Augusztusban a Szlovák Nemzetiségi Önkormányzat gyermektáborának adott otthont a Szlovák Tájház, ahol a résztvevő gyerekek megismerkedhettek őseik tárgyi kultúrájával, viseletével, énekeivel, táplálkozási szokásaival, és néhány szót is megtanultak szlovákul.

 A táborozó gyerekeknek lehetőségük volt megnézni a tájház kiállítását, viseletbe öltözni és eredeti hímzésmintákat színezni-tervezni a múzeum néprajzi látványtárában. Főztek szappant, készítettek pogácsát, kenyérlángost, a hét végére elsajátították a legalapvetőbb szlovák szavakat és néhány dalt is.

Petőfi-busz Kiskőrösön (2022. aug. 31 – szeptember 4.)

 A Petőfi Irodalmi Múzeum utazó kiállítása Kiskőrösön debütált. Az országos tanévnyitóra érkezett, és összesen 5 napot töltött a városban a Luther sétányon. Ez idő alatt közel 900 érdeklődő látogatta meg a buszt, a múzeum munkatársainak koordinálásával az Bem és a Petőfi Általános Iskola tanulói, illetve az EGYMI tanulói több osztállyal érkeztek.

Helyszíni szemle a Szlovák Tájházban (2022. szeptember 3.)

 A múzeum beadta az Év tájháza cím elnyerésére a pályázatát az Tájházszövetség elnöksége felé. Már az is nagy dolog, hogy egy tájház olyan szakmai színvonalon működik, hogy megfelel a pályázati követelményeknek. Az írásos anyag elküldését egy helyszíni szemle is kiegészítette, ahol Dr. Bereczki Ibolya, a Skanzen ágazatokért felelős főigazgató-helyettese, a Tájházszövetség elnöke, és Korompainé Momcsik Marianna, a Tájházszövetség elnökségi tagjai voltak jelen.

**3.1. Részvétel országos, megyei rendezvényeken, konferenciákon:**

2022. február 8. Népi Építészeti Program online szakmai nap. Előadás tartása: A kiskőrösi Szlovák Tájház műemlékvédelmi felújításának szakmai tapasztalatai.

2022. március 2. Petőfi Irodalmi múzeum: pályázati információs nap

2022. március 3. Gödöllő, a Nemzeti Örökség Intézete által szervezett emlékezetpedagógiai konferencia. Előadás tartása: A kiskőrösi Petőfi-kultusz

2022. április 9-10. Szlovák Tájházvezetők Országos Konferenciája, Békéscsaba. Előadás tartása: A Petőfi Szülőház és Emlékmúzeum, Szlovák Tájház bemutatása

2022. május 11-12. Magyar Vidéki Múzeumok Szövetsége éves közgyűlés és szakmai nap, Eger

2022. május 18. Részvétel a Petőfi Irodalmi Múzeum szakmai napján Budapesten

2022. május 20. Részvétel és előadás tartása a XI. Duna-Tisza közi Nemzetiközi Néprajzi Nemzetiségkutató Tudományos Konferencián, Baja, Türr István Múzeum

2022. június 11. Részvétel a Fiumei úti sírkertben a Petőfi család felújított síremlékének avatásán.

2022. július 2. Részvétel Szarvason a Magyarországi Szlovákok Napján

2022. augusztus 23. 45 perces előadás tartása az Oktatási Hivatal által szervezett Tanévnyitó szakmai nap online konferencián a Petőfi 200 kiskőrösi rendezvényekről, és a kiskőrösi Petőfi-kultuszról

**3.2. Online, jelenléti továbbképzések:**

2021. szeptember 8. EMMI – OMMIK: A múzeumi állományvédelmi munka elméleti kérdései

2021. szeptember 15. EMMI – OMMIK: A múzeumi állományvédelem gyakorlati megközelítései

2021. október 25. ÁBPE-továbbképzés I. A költségvetési szervek vezetői és gazdasági vezetői részére. NAV székház, Budapest

2021. november 24. Damjanich János Múzeum – Szabadtéri Néprajzi Múzeum – MOKK: Stratégiaalkotás múzeumi vezetők és középvezetők részére

2021. december 1. EMMI-OMMIK: Analóg objektumok digitalizálása és jó gyakorlatok

bemutatása

2022. április 6. EMMI-OMMIK Gyűjteményezési és tudományos stratégiai workshop, Szeged, Móra Ferenc Múzeum, kötelező továbbképzés

2022. Tájházi Műhely: Partnerségi kapcsolatok kialakítása, ZOOM konferencia

2022. június 17. Tájházi Műhely: Tájházak udvara és kertje

Minden egyes online továbbképzés kérdőívvel és teszt kitöltésével zárult, ahol a múzeum munkatársai minden alkalommal 95% fölötti eredményt értek el.

**3.3 Médiamegjelenés**

3.3.1. Nyomtatott sajtó:

2021. október Bács Megyeháza: Elfogadták a Petőfi-emlékév programját/A digitális

 világ is közvetíti Petőfi Sándort

2021. november Kiskőrösi Hírek: Az aradi vértanúkra emlékeztek/Elfogadták a Petőfi

 Szülőház és Emlékmúzeum éves beszámolóját

2022. január 3. Petőfi Népe: Petőfi-szilveszter Kiskőrösön

2022. március 10. Tájházi Hírlevél: Beszámoló a kiskőrösi Szlovák Tájház veszélyelhárító felújításáról

2022. március Magyar Kultúra márciusi lapszáma

2022. március 24. Forrás című irodalmi folyóirat

2022. május 30. Tájházi Hírlevél: Beszámoló a kiskőrösi szlovák lakodalmas rendezvényről

2022. június 1. Ludové Noviny, szlovák nyelvű folyóirat is tájékoztatott a szlovák lakodalmasról

2022. június 9. Összefoglaló írás jelent meg a Magyar Géniusz Program kiadványában a múzeumunkról.

2022. június 30. Múzeumok Éjszakája Kiskőrösön, Petőfi Népe

3.3.2. Online sajtó:

2021. december 8. VIRA: A múzeum 2021-es beszámolója

2022. január 2. VIRA: Petőfi-szilveszter

2022. január 31. VIRA: EGYMI témahetének zsűrizéséről

2022. május 5. VIRA: Lakodalmas szalagok közös hajtogatása, lakodalmas beharangozó

2022. május 25. VIRA: Múzeumok Éjszakája

3.3.3. Televíziós felvételek:

2021. szeptember 20. YouTube: Csik Richárd versvideók forgatása a szülőházban

2021. szeptember 29. Kiskőrös Tv

 téma:

2021. november 29. Imázsfilm forgatása a szülőházban (Talpra Magyar! Program)

2021. szeptember 20. Csik Richárd youtuber versvideókat vett fel a szülőházban

 2021. szeptember 29. Kiskőrös Tv: téma az október 6-i megemlékezés

 2021. november 29. Bács-Kiskun Megyei Önkormányzat forgatása

2022. január 17. Évértékelő interjú a Kiskőrös Tv-ben

2022. február 3. EGYMI témahét zsűrizéséről Kiskőrös Tv

2022. február 11. Kiskőrös Tv felvétele a szülőház állandó kiállításáról – archiválás céljából

2022. március 10. M5 stúdió Libretto című műsor felvétele polgármesterrel

2022. március 11. Márciusi múzeumi programok, Kiskőrös Tv

2022. április 26. Húsvéti locsolkodás, lakodalmas szalaghajtogatás, Kiskőrös Tv

2022. április 28. Viseletosztás a szlovák lakodalmashoz, Kiskőrös Tv

2022. május 5. Lakodalmas szalagok közös hajtogatása, Kiskőrös Tv

2022. május 25. Múzeumok Éjszakája, Kiskőrös Tv

2022. június 26. Magyarországi Tájházak Facebook oldal: összefoglaló a Múzeumok Éjszakájáról

2022. június 27. Dél-Alföldi Tájházak Facebook oldal: összefoglaló a Múzeumok Éjszakájáról

2022. augusztus, szeptember: Ej mi a kő! A TV2 és Bács-Kiskun Megye televíziós sorozatának első részét Kiskőrösön forgatták. A sorozat a TV2-n látható.

3.3.4. Rádiófelvételek:

2021. szeptember 27. A Rádió 97 Latte című reggeli műsorának vendége, Dr. Filus Erika téma: a közelgő október 6-i megemlékezés

2021. december 20. Korona FM: évértékelés, Petőfi-szilveszter

2021. december 21. Rádió 97: Karácsonyi köszöntés

2022. március 8. Kossuth Rádió: interjú a Petőfi-emlékév kiskőrösi megnyitójáról

2022. március 9. Bartók Rádió interjú a Petőfi-emlékév kiskőrösi megnyitójáról (Súgólyuk című műsor)

2022. május 17. Info Rádió interjú a Szlovák lakodalmas rendezvényről

2022. augusztus Petőfi200 interjú a július 31-i megemlékezésről, tájékoztató a további programokról

**Egyebek**

* A Magyar Kárpitművészek Országos Egyesülete 25 éves jubileumi kiállításon az Egész töredéke – A töredékek egésze című falikárpit is szerepelt.
* A Magyar Géniusz című országos vándorkiállításon a múzeum gyűjteményében lévő alkotások is szerepeltek.
* 2021. október 21. Megkezdődött a kiskőrösi textíliák színazonosítása Panthone színskála segítségével, Bükki Tamara divattervező vezetésével.
* A Petőfi Szülőház és Emlékmúzeum bekerült a Kajla programba
* Befejeződött a szülőház felújítása
* Elkészült a 7 év című állandó kiállítás az emlékmúzeum épületében
* Elkészültek a tájház oldalához az új fotók
* Elkészült a János Vitéz Látogatóközpont és a szülőház új honlapja, a szövegeket a múzeum munkatársai írták, a szervezett fotózás koordinálását a múzeum végezte

**4. Folyamatban lévő és megvalósult pályázatok**

2021. október 14. Bethlen Gábor Alapkezelő: A kiskőrösi viselet című monográfia megjelentetése – mindösszesen 400.000 Ft támogatás, visszamondtam

2021. november 16. Vidéki Magyar Múzeumok Szövetsége: pályázat benyújtása a Kajla múzeumi programban való megjelenésre – nyertes pályázat, készül a kiadvány

2021. december 22. NKA állományvédelem: ablakfóliázás a magas UV miatt – nem nyert

2021. február 17. Felelősséggel a jövő nemzedékéért – Különleges Petőfi-kötetek ajándékozása a költővel azonos napon, Magyarországon született gyermekek részére, a Nemzeti Örökség Intézete felé benyújtott pályázat – 5.500.000 Ft nyertes pályázat, utólag befagyasztották

2022. „Az év tájháza” pályázat beadása

**5. A múzeum jövőbeni tervei**

 A Petőfi Szülőház és Emlékmúzeum aktívan kiveszi a részét a kiskőrösi emlékéves programokból. Ez azt jelenti, hogy a jövőben az egyébként is számos rendezvény továbbiakkal bővül, illetve a hagyományos rendezvényeink színvonalasabbak lesznek.

 A múzeum tervezi, hogy megpályázza és csatlakozik a Múzeumok Őszi Fesztiválja országos rendezvénysorozathoz, és kérelmet nyújt be azokra a pályázatokra, amelyek kapcsolódnak a műtárgyvédelemhez, rendhagyó előadásokhoz, kiállításokhoz.

 Elkészül az irodalmi emlékmúzeum, a szülőház és a tájház kiállításvezetője és múzeumpedagógiai foglalkoztató füzeteket szerkesztünk. Új honlap készül a látogatóközpont és a szülőház számára, korszerűsítjük a jegyvásárlást az online rendszer bevezetésével.

 A következő nagyszabású rendezvény az október 14-16-i hétvége, amikor felavatjuk a történelmi emlékhely sztélét, megnyílnak az új állandó kiállításaink, és számos, Petőfihez kapcsolódó program valósul meg a városban. Az év végén az eddigi legnagyobb volumenű Petőfi-szilveszterre készülünk, az előzetes tárgyalások már elkezdődtek.

 A jelenlegi energiaválsághoz kapcsolódóan a múzeum elkezdte kidolgozni azt a stratégiát, hogy hogyan tud működni a jövőben a megszorítások közepette.

Kiskőrös, 2022. szeptember 3.

 Dr. Filus Erika

 múzeumigazgató